En cyklist, der kørte over for rødt lys på Hobrovej i krydset ved Ny Nibevej, var tirsdag kort efter klokken 13 årsag til at to personbiler stødte sammen.

Den ene bil bremsede hårdt op, og en anden bil kørte derefter op bag i bilen. Den første melding til alarmcentralen lød på, at der var fastklemte og en større ulykke, men det viste sig hurtigt, at der heldigvis blot var tale om et uheld med materiel skade. Ingen personer er kommet til skade.